Raamatu sissejuhatuses on öeldud, et teos ilmus kahes keeles üheaegselt. Kust võib teose võõrkeelset varianti saada ja millist huvigruppi silmas pidades see tehti?  Tuleb tõdeda, et täielikult see ambitsioonikas eesmärk - avaldada samal päeval kaks versiooni - ei realiseerunud, kuigi veel aprillis oli plaan töös ja tegelikult koostasime kaks varianti paralleelselt, tänu tõlk Alar Helsteinile ja toimetaja lord Carlisle'ile. Tööprotsess oli täpselt selline nagu sissejuhatuses kirjas.  Alles siis, kui jõudis kätte aeg viia sisse «viimase hetke parandused», otsustasime, et  kvaliteedi huvides on mõistlikum ingliskeelse variandiga pisut oodata ja avaldada siiski eestikeelne enne. Töö põhiosa on praeguseks tõlgitud-toimetatud ja ingliskeelse versiooni esitlus on plaanitud detsembrisse. Nii et kui kõik õnnestub, siis ilmuvad mõlemad versioonid siiski ühe aastanumbri sees.  Huvigrupp peaks eestikeelse versiooni omast arvuliselt suurem olema - kõik, kes on huvitatud oikumeenia ajaloost maailmas ja kellele pakub huvi üks värvikas juhtum rahvusliku oikumeenilise koostöö kujunemisest.  Kindlasti selle eriala teadlased, üliõpilased, praktikud.